寄程申叔
作者：董嗣杲
朝代：宋

paragraphs: 奇才不泯揚馬名，善政況著龔黄績。
政績才名分外榮，山林意趣無方覔。
人生富貴骨相中，何須强力争豪雄。
三光五岳蟠心胸，歲寒春色梅花風。
我有小隠傍石屋，石上幾回斸黄獨。
看來我已不啻足，何事攅眉勞案牘。
程子談何不碌碌，古意今情兩堪掬。
歸與歸與毋忍辱，同尋牧童過天竺。